Fílum í skjóli Brigtte Bardot er borgið - að minnsta kosti um tíma - Frétt - Evrópuvaktin
3. apríl 2013 klukkan 16:02
Fílarnir tveir sem biðu þess að verða lógað þegar Brigitte Bardot, franska kvikmyndadrottningin og dýravinurinn, greip inn í rás örlaganna eru enn á lífi og miðvikudaginn 3. apríl var tilkynnt að þeir yrðu fluttir í búgarð í eigu Grimaldi-fjölskyldunnar, furstafjölskyldunnar í Monakó.
Baby 42 og Nepal 43 hafa beðið slátrunar síðan á árinu 2012. Fílarnir eru sagðir með berkla og óttast hefur verið að þeir kynnu að smita önnur dýr og gesti í Tête d'Or dýragarðinum í Lyon.
Þegar fréttir spurðust um að dagar fílanna væru taldir reis bylgja mótmæla með þátttöku Brigitte Bardot og í febrúar 2013 ákváðu yfirvöld að þyrma lífi dýranna um skamman tíma.
Nú hefur Stefanía prinsessa af Mónakó ákveðið að bjóða fílunum skjól á landi Grimaldi-fjölskyldunnar, Roc Agel, í Alpes Maritime, héraði sem liggur að Ítalíu í suðaustur Frakklandi. Verða fílarnir fluttir þangað á næstu tveimur til þremur mánuðum. Dýraverndarsinnar segja ekki afdráttarlaust sannað að fílarnir séu með berkla. Eru ítarlegri rannsóknir í bígerð.